Talumpati sa Kalagayan ng Bansa, 2025

Ang Talumpati sa Kalagayan ng Bansa, 2025 ay ang ikaapat na Talumpati sa Kalagayan ng Bansa (SONA) na ibinigkas ni Pangulong Bongbong Marcos sa Hulyo 28, 2025, sa Hugnayan ng Batasang Pambansa.

Paghahanda
Iniulat ni Napoleon Taas, retiradong PMGen. at Tagapamayapa ng Kapulungan ng mga Kinatawan, sa isang pulong para sa koordinasyon ng iba’t ibang ahensiya na tinatayang 27,000 kataong mula sa hanay ng seguridad at mga tagatugon ang ipapakalat upang tiyakin ang seguridad sa Hugnayang Batasan.

Mga bisita
Tulad ng sa SONA noong nakaraang taon, tinanggihan ni Bise Presidente Sara Duterte ang imbitasyon ng Kapulungan ng mga Kinatawan na dumalo sa nalalapit na talumpati, ayon sa kumpirmasyon ng kanyang tanggapan. Sa una, walang inilabas na paliwanag ukol sa kanyang pagliban, bagama’t kapansin-pansin na siya ay na-impeach ng Kamara noong Pebrero. Kinalaunan, kinumpirma ni Duterte na sinadya niyang huwag dumalo sa SONA, sa pagsasabing hindi siya naniniwala na may sasabihin si Pangulong Marcos na tunay na makabuluhan tungkol sa kalagayan ng bansa. Si dating Pangulong Rodrigo Duterte, na kasalukuyang nakakulong sa Ang Haya at naghihintay ng paglilitis sa Pandaigdigang Hukumang Pangkrimen matapos maaresto noong Marso 2025, ay padadalhan din ng imbitasyon, ayon sa Kalihim-Heneral ng Kapulungan na si Reginald Velasco. Bukod dito,  pinili ng mga senador na kaalyado ni Duterte na sina Ronald dela Rosa, Bong Go, Robin Padilla, at Imee Marcos, na kapatid ni Pangulong Marcos, na hindi dumalo sa SONA.

Talumpati
Bago sinimulan ni Pangulong Bongbong Marcos ang kanyang talumpati, itinanghal ni Sofronio Vasquez ang "Lupang Hinirang". Sinundan ito ng isang ekumenikal na panalangin na pinangunahan ng mga kinatawan mula sa iba't ibang relihiyosong pangkat. Pagkatapos nito, binalangkas ni Marcos ang mga nagawa ng kanyang administrasyon habang tinutugunan ang mga partikular na isyu gaya ng mga Pilipinong mandaragat na naipit sa krisis sa Dagat Pula, pagkawala ng kuryente sa Siquijor, pagguho ng Tulay ng Cabagan–Santa Maria, at ang pagkawala ng mga sabungero sa Luzon noong 2021–2022. Ipinahayag din ni Marcos sa Kongreso na hindi niya lalagdaan ang badyet para sa 2026 kung ito ay hindi naaayon sa programa ng paggasta ng pamahalaan, kahit na mangahulugan ito ng pagpapatakbo sa isang badyet na batay sa nakaraang taon. Nagsimula ang talumpati ni Marcos noong 4:06 n.h. at nagwakas noong 5:17 n.h., PHT, na tumagal ng 1 oras at 11 minuto.

Mga protesta
Idinaos ang People’s SONA ("SONA ng Bayan"), isang kilos-protesta na pinangunahan ng alyansang oposisyon na Bagong Alyansang Makabayan, sa Parokya ni San Pedro, Abenida Commonwealth, Lungsod Quezon. Tinatayang nasa pagitan ng 4,000 at 10,000 katao ang dumalo sa demonstrasyon, kasama ang iba pang mga partidong pampolitika at alyansa kabilang ang Sanlakas, Bunyong Party, ATOM, at iba pa. Nagsagawa rin ng mga protesta sa labas ng bansa ang BAYAN USA sa Lungsod ng New York, Chicago, Seattle, Portland, Los Angeles, San Francisco, at Washington, D.C. Layong bigyang-diin ng SONA ng Bayan ang tumataas na kagutuman, kahirapan, kawalan ng trabaho, at implasyon, at nananawagan ito sa pamahalaan na tugunan ang mga isyung ito.

 Mga sanggunian 

Kategorya:2025 sa Pilipinas